**NOTĂ INFORMATIVĂ**

la proiectul Ordinului cu privire la aprobarea Normelor metodologice de prelucrare a declarației de tranzit în Noul Sistem Computerizat de Tranzit

|  |
| --- |
| **1. Denumirea autorului şi, după caz, a participanților la elaborarea proiectului** |
| Serviciul Vamal |
| **2.** **Condițiile ce au impus elaborarea proiectului de act normativ şi finalitățile urmărite** |
| În conformitate cu prevederile art.296 Cod vamal, nr.95/2021, pentru a realiza schimbul de date din documentele de tranzit pentru operaţiunile de tranzit şi pentru îndeplinirea formalităţilor vamale aferente regimului de tranzit se utilizează un sistem electronic de tranzit. În acest sens, Serviciul Vamal, în cadrul proiectului finanțat de Uniunea Europeană și dezvoltat de Conferința Națiunilor Unite pentru Comerț și Dezvoltare, elaborează un nou sistem electronic de tranzit compatibil cu ultimele cerințe funcționale ale sistemului de tranzit transeuropean NCTS -P5 (New Computerised Transit System phase5). Această direcție de dezvolatre informațională este în strictă corelare cu angajamentul asumat de Republica Moldova prevăzut la art.193 în Acordul de Asociere cu Uniunea Europeană în care este menționat că părțile urmăresc asigurarea interconectivității progresive a sistemelor lor de tranzit vamal, în perspectiva aderării viitoare a Republicii Moldova la Convenția din 1987 privind un regim de tranzit comun.  Drept urmare, în vederea aplicării noului sistem electronic de tranzit, Serviciul Vamal a elaborat Normele metodologice de prelucrare a declarației de tranzit specifice funcționalităților tehnice pentru NCTS faza5.  Potrivit proiectului, Serviciul Vamal a definit noțiunile specifice utilizării NCTS, a stabilit formalitățile la postul de plecare, formalități în cursul transportului, formalități la postul vamal de destinație, încheierea operațiunii de tranzit, devierile naționale, acțiunile necesare în cazul unui incident pe parcursul transportării. De asemenea, proiectul reglementează procedura de cercetare în cazul neîncheierii regimului de tranzit, precum și procedura de rezervă care se aplică în cazul cînd sistemul electronic de tranzit nu funcționează ca urmare a unei avarii temporare.  Merită de menționat faptul că, efortul Serviciului Vamal de implementare a noului sistem de tranzit este în deplină corelare cu conexiunea acestuia la Rețeaua Comună de Comunicații a Comisiei Europene, ceea ce va constitui un pas semnificativ în integrarea vamală europeană a Republicii Moldova, fiind prima aliniere la sistemele informaționale transeuropene. Drept urmare, până la aderarea Republicii Moldova la Convenția privind regimul de tranzit comun, sistemul NCTS va fi aplicat la nivel național pentru operațiunile de tranzit pe teritoriul Republicii Moldova, constituind de altfel, o precondiție de aderare la Convenție.  Principalele avantaje ale NCTS sunt următoarele:  **pentru operatorii economici:**  schimbul direct de date electronice cu posturile vamale,  reducerea timpului pentru formalitățile vamale,  volumul redus de muncă administrativă,  încheierea mai rapidă a regimului de tranzit și eliberarea garanției de către postul vamal de plecare,  mai multe informații disponibile (de exemplu, despre statutul operațiunii)  costuri reduse ale formalităților de tranzit;  **pentru Serviciul Vamal:**  schimbul de date "în timp real" între autoritățile vamale,  excluderea manipulării frauduloase a documentelor,   * reducerea numărului de investigări, * controale selective bazate pe analiza riscului, * mai bună planificare și utilizare a resurselor umane, * mai bună calitate a statisticilor de tranzit. |
| **3. Principalele prevederi ale proiectului şi evidențierea elementelor noi** |
| Prevederile proiectului de ordin reglementează procedura de prelucrare a declaraţiei de tranzit în Noul Sistem Computerizat de Tranzit NCTS-P5. Precizăm faptul că, sistemul NCTS reprezintă un sistem electronic de gestiune și control al operațiunilor de tranzit, având specificațiile tehnice și funcționale dezvoltate de DG TAXUD a Comisiei Europene. Din punct de vedere tehnologic, NCTS este unul diferit de actualul sistem de tranzit, modulul electronic integrat în ASYCUDA WORLD, motiv pentru care Normele metodologice sunt elaborate pentru stricta aplicare a acestui sistem electronic de tranzit.  Prevederile de bază sunt:   1. definirea termenilor specifici utilizării sistemului electronic de tranzit, precum:   **AAR** – Anticipated Arrival Record - aviz anticipat de sosire: mesaj electronic ce conține informații extrase din declaraţia de tranzit, generat automat de aplicația NCTS la eliberarea în tranzit, ce se transmite de la postului vamal de plecare la postul vamal de destinație;  **ATR** - Anticipated Transit Record - aviz anticipat de tranzit: mesaj electronic ce conține informații extrase din declaraţia de tranzit, generat automat de aplicația NCTS la eliberarea în tranzit, ce se transmite de la postul vamal de plecare la postul vamal de tranzit;  **aplicație NCTS**– aplicație online care permite operatorilor economici înregistrarea și transmiterea elementelor de date electronice pentru declararea mărfurilor în regim vamal de tranzit   1. stabilirea formalităților la postul vamal de plecare, acceptarea declarației de tranzit, înregistrarea garanției, decizia privind efectuarea controlului; 2. acțiunile specifice în cazul modificării și invalidării declarației de tranzit; 3. formalitățile în cazul unor incidente pe parcursul transportării mărfurilor; 4. formalitățile la postul vamal de destinație, efectuarea controlului și transmiterea rezultatelor controlului postului vamal de plecare; 5. formalitățile în cazul unor devieri naționale; 6. formalitățile în cazul utilizării procedurii simplificate în tranzit de expeditor agreat și destinatar agreat; 7. procedura de cercetare și încheiere a regimului de tranzit; 8. procedura de rezervă în cazul nefuncționării sistemului de tranzit. |
| **4. Fundamentarea economico-financiară** |
| Proiectul de ordin nu necesită cheltuieli financiare şi alocarea mijloacelor financiare din bugetul de stat. |
| **5.** **Modul de încorporare a actului în cadrul normativ în vigoare** |
| Nu este necesar de modificat sau abrogat careva acte normative. |
| **6. Avizarea şi consultarea publică a proiectului** |
| În conformitate cu Legea nr.239/2008 privind transparența în procesul decizional proiectul de ordin va fi supus consultărilor publice, prin anunțul de publicare pe pagina web a Serviciului Vamal, rubrica „Consultări publice”. |
| **7. Constatările expertizei anticorupție** |
| Nu este necesar |
| **8.** **Constatările expertizei juridice** |
| Proiectul de ordin va fi remis Ministerului Justiției pentru avizare și înregistrare |
| **9.** **Constatările altor expertize** |
| Nu este necesar |

**Șef adjunct**

**Departamentul venituri și control vamal Viorel DOAGĂ**